[pic] | EUROOPA ÜHENDUSTE KOMISJON |

Brüssel 1.7.2005

KOM(2005) 303 lõplik

2003/0139 (COD)

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teisele lõigule, mis käsitleb

nõukogu ühisseisukohta Euroopa Parlamendi ja nõukogu määruse vastuvõtmise kohta, mis käsitleb jäätmesaadetisi

2003/0139 (COD)

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teisele lõigule, mis käsitleb

nõukogu ühisseisukohta Euroopa Parlamendi ja nõukogu määruse vastuvõtmise kohta, mis käsitleb jäätmesaadetisi

1. TAUST

Ettepaneku edastamine Euroopa Parlamendile ja nõukogule (dokument KOM(2003) 379 lõplik 2003/139(COD)): | 30. juuni 2003 |

Euroopa Parlamendi arvamus esimesel lugemisel: | 19. november 2003 |

Euroopa majandus- ja sotsiaalkomitee arvamuse esitamise kuupäev: | 28. jaanuar 2004 |

Muudetud ettepaneku esitamine: | 9. märts 2004 |

Ühisseisukoha vastuvõtmine: | 24. juuni 2005 |

2. KOMISJONI ETTEPANEKU EESMÄRK

Ettepanekul on neli peamist eesmärki:

- OECD nõukogu 14. juuni 2001. aasta otsuse C(2001) 107 rakendamine ühenduse õigusaktides.

- 1993, aasta määruse kohaldamise, rakendamise ja täitmisega kaasnenud raskuste käsitlemine ja suurema õigusliku selguse loomine.

- Ülemaailmse ühtlustamise edendamine riikidevaheliste jäätmesaadetiste valdkonnas.

- Kõnealuse määruse artiklite struktuuri täiustamine.

Nimetatud eesmärkide saavutamiseks muudetakse nõukogu määruse (EMÜ) nr 259/93 erinevaid osi ja aspekte. Need hõlmavad järgmisi kulusid:

- määruse struktuuri muutust;

- muudatusi ja selgitusi määratlustes ning reguleerimisala täpsustamist (I jaotis);

- muudatusi ja täpsustusi menetlustes, mida kohaldatakse jäätmesaadetiste suhtes (II–VI jaotis), liikmesriikide vahel (II jaotis), liikmesriikide piires (III jaotis) ning ühendusest eksportimise ja ühendusse importimise korral (IV, V ja VI jaotis);

- muudatusi määruse muudes sätetes (VII jaotis).

3. MÄRKUSED ÜHISSEISUKOHA KOHTA

3.1 Üldkommentaar

Muudetud ettepanekus nõustus komisjon täielikult, osaliselt või põhimõtteliselt 43 muudatusega Euroopa Parlamendi poolt esimesel lugemisel ette pandud 103 muudatusest. 41 muudatust on nüüd sõna-sõnalt või sisuliselt lisatud ühisseisukohta.

Komisjon ei saa heaks kiita ühisseisukohta mitmes küsimuses. Kõige tähtsamad neist küsimustest sisaldavad järgmist:

Komisjon jääb oma seisukoha juurde, et tema pakutud ühine õiguslik alus kõnealusele määrusele (edaspidi „määrus“), st sõnad „keskkond ja kaubandus“ (EÜ asutamislepingu artiklid 175 ja 133), on õige ja ta ei saa heaks kiita nõukogu pakutud ühtset õiguslikku alust (EÜ asutamislepingu artikkel 175).

Peale selle ei saa komisjon toetada ühisseisukohta küsimuses, et liikmesriikidel on võimalus mõista hukka taaskasutamiseks määratud jäätmete vedu põhjusel, et sihtriigis on „madalamad nõuded töötlemisele“. Komisjon leiab, et selline säte võib põhjustada takistusi jäätmete ringlussevõtmise ja taaskasutamise turul Euroopas, parandamata samal ajal jäätmehoolduse keskkonnastandardeid ELis.

Nõukogu on muutnud artikli 1 lõiget 6, et loomsed kõrvalsaadused määruse reguleerimisalast (artikkel 1, lõige 3, punkt d) täielikult välja jätta. Komisjon leiab, et ta peaks esitama oma ülevaate käesoleva määruse ja määruse (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) vahelise seose kohta varem, et ülevaate tulemused avalikustataks enne määruse jõustumist. See lahendaks mured, mida on väljendanud mõned liikmesriigid menetlusliku dubleerimise ohtude suhtes, ja võimaldaks komisjonil jääda oma ettepaneku juurde.

3.2 Üksikasjalikud märkused

3.2.1 Parlamendi muudatused, millega komisjon nõustub täielikult, osaliselt või põhimõtteliselt ja mis on lisatud ühisseisukohta

Lisatud on põhjendusi käsitlevad muudatused 8 ja 108.

Muudatus 9, mis käsitleb liikmesriigi relvajõudude teatud olukordades tekitatud jäätmete väljajätmist määruse reguleerimisalast, on osaliselt lisatud artikli 1 lõike 3 punkti g.

Muudatust 10, mis käsitleb III lisas esitatud sätteid taaskasutamiseks määratud jäätmete kohta, on arvesse võetud. Terve lõige (artikkel 1 lõige 5) on komisjoni pakutud kujul välja jäetud, et vältida teatud sätete eraldi väljatoomisega tekitatavat segadust. Põhimõtteliselt lisatud.

Muudatus 12 käsitleb jäätmesegusid, mille kohta ei ole ühtset eraldi kirjet. Lisatud artikli 2 lõikesse 3.

Muudatused 13 ja 14, mis käsitlevad teatavaid toiminguid, mis seisnevad ajutises taaskasutamises ja ajutises kõrvaldamises, on põhimõtteliselt heaks kiidetud ja kajastuvad artikli 2 lõigetes 5 ja 7. Direktiivis 75/442/EMÜ sisalduvad määratlused on siiski lisatud.

Muudatustes 15 ja 22 esitatakse „teataja“ määratlus, mis on lisatud artikli 2 lõikesse 15.

Muudatus 113, mis käsitleb „transiidiriigi“ määratlust, on heaks kiidetud ja kajastub artikli 2 lõikes 24.

Muudatus 79, mille alusel kehtib kodumajapidamistest kogutud segaolmejäätmete saadetiste (jäätmekirje 20 03 01), suhtes eelneva teatamise ja nõusoleku nõue, on lisatud artikli 3 lõikesse 5. Muudatus 81 on heaks kiidetud osaliselt ja põhimõtteliselt ning kajastub artikli 3 lõikes 5.

Muudatus 24, millega võimaldatakse kõigil pädevatel ametiasutustel nõuda teatava kindla ajavahemiku jooksul lisateavet ja -dokumente, on lisatud osaliselt artikli 4 lõikesse 3 ja artikli 8 lõikesse 1.

Muudatused 96 ja 97, mis käsitlevad tähtaega, millal finantstagatis peab olema seatud ja sellekohane tõend või samaväärne tagatis esitatud, on heaks kiidetud osaliselt ja põhimõtteliselt artikli 4 lõikes 5 ja artikli 6 lõikes 2.

Muudatused 29 ja 30, mis käsitlevad teabe- ja dokumendinõudeid ning teadete kättesaamise kinnitamist ja edastamist teatava tähtaja jooksul, on heaks kiidetud osaliselt ja põhimõtteliselt artikli 7 lõikes 2 ja artikli 8 lõigetes 1-2.

Muudatust 115, mis käsitleb liikmesriikide laiendatud õigusi mõista hukka taaskasutamiseks määratud jäätmete vedu, võib toetada. Lisatud artikli 11 lõike 1 punkti e.

Muudatus 45, mis käsitleb vastuväiteid taaskasutamiseks määratud jäätmete veole põhjusel, et kavatsetav saadetis on määratud kõrvaldamisele, mitte taaskasutamiseks, on heaks kiidetud. Lisatud artikli 12 lõike 1 punkti h.

Muudatus 52, milles sätestatakse üldise teavitamise kord, on põhimõtteliselt heaks kiidetud ja kajastub artiklis 4.

Muudatus 100, mis käsitleb teataja teavet pädevatele ametiasutustele ja kaubasaajale, on heaks kiidetud. Lisatud artikli 16 punkti b ja artikli 17 lõikesse 1.

Muudatus 84 rev, mis käsitleb taaskasutamise või kõrvaldamise lõpuleviimist, on heaks kiidetud ja kajastub artikli 16 punktis e.

Muudatus 57, mis rõhutab ametiasutuste koostöö vajalikkust seoses kõigi ebaseaduslike saadetiste juhtumitega, lisades sõna „eelkõige“ juhtudel, mil vastutust ei saa panna teatajale ega vastuvõtjale, on heaks kiidetud. Lisatud artikli 23 lõikesse 5.

Muudatused 58 ja 101, mis käsitlevad elektroonilist andmevahetust, on heaks kiidetud. Lisatud artikli 25 lõikesse 4 ja artikli 58 lõike 1 punkti f.

Muudatus 60, mis käsitleb piirialade kokkuleppeid, on heaks kiidetud. Lisatud artiklisse 29.

Muudatus 61, mis käsitleb keskkonnaohutut käitlemist, on heaks kiidetud põhimõtteliselt. Lisatud artikli 48 lõikesse 2.

Muudatused 62-65, mis käsitlevad kriisi- või sõjaolukorda, on heaks kiidetud. Lisatud artikli 40 lõike 1 punkti d, artikli 41 lõike 2 punkti b, artikli 42 lõike 1 punkti e ja artikli 43 lõike 2 punkti c.

Muudatus 103, mis käsitleb määruse lisade muudatusi, on heaks kiidetud. Lisatud artikli 57 lõikesse 1.

Muudatus 28, mis käsitleb finantstagatise arvutamise meetodit, on osaliselt heaks kiidetud põhjendustes.

Muudatused 82 ja 46, mis käsitlevad suuniseid ebaseadusliku taaskasutamise kohta käivate sätete kohaldamiseks, on heaks kiidetud osaliselt. Lisatud artikli 58 lõike 1 punkti b.

Muudatused 75, 76 ja 77, mis käsitlevad lisasid, on heaks kiidetud. Lisatud VIII lisa osadesse II-IV.

3.2.2 Parlamendi muudatused, millega komisjon ja nõukogu ei nõustu ning mis ei kajastu ühises seisukohas

Muudatusi 2-7, 107, 109 ja 110-111, mis käsitlevad põhjendusi, ei peetud ettepaneku seisukohalt oluliseks ja neid ei ole seetõttu heaks kiidetud. Peale selle ei kiidetud heaks muudatusi 4-5, kuna need rikuks komisjoni algatusõigust.

Muudatus 11, mis käsitleb artikli 1 lõike 6 väljajätmist (mis võimaldab loomsed kõrvalsaadused määruse reguleerimisalast välja jätta), on tagasi lükatud. Komisjon peab tähtsaks selle sätte säilitamist, et vältida dubleerimist ning käitlejate tarbetut koormamist, mis tuleneks käesoleva määruse ja määruse (EÜ) 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) samaaegsest kohaldamisest. Komisjon eelistab seetõttu jääda oma ettepaneku juurde ja esitada oma ülevaade kahe määruse vahelise seose kohta varem, et ülevaate tulemused avalikustataks enne käesoleva määruse jõustumist (vrd 3.2.5, mis käsitlevad komisjoni täiendatud muudatusi ettepanekule).

Muudatust 112, mis käsitleb komisjoni kohustust kehtestada suunised, ei saa heaks kiita peaasjalikult seetõttu, et see rikuks komisjoni algatusõigust.

Muudatustega 17 ja 18 pannakse ette teha kohustuslikuks III lisas loetletud tavajäätmetest kirjalik teatamine. Seda ei saa heaks kiita, kuna see satuks vastuollu OECD otsusega.

Muudatust 19, millega lisatakse „teadusuuringuteks määratud“ saadetised nendele saadetistele, mille suhtes ei kohaldata teavitamiskohustusest, ei saa heaks kiita. Sellised saadetised kujutavad samasugust ohtu kui kõik muud jäätmesaadetised ja nende suhtes tuleks järgida tavapärast korda.

Muudatus 20, mis käsitleb kohustust kehtestada piirnormid teatava tähtaja piires, ei saa heaks kiita, kuna see rikuks komisjoni algatusõigust. Peale selle ei peetud vajalikuks säilitada ettepanekus erisätet, mis käsitleb jäätmesaadetisi, mis koosnevad 22. mai 2001. aasta Stockholmi konventsiooni (püsivate orgaaniliste saasteainete (POP) kohta) lisades A, B ja C loetletud kemikaalidest, sisaldavad neid või on nendega saastunud, kuna selle kohta on vastu võetud erimäärus (Euroopa Parlamendi ja nõukogu 29. aprilli 2004. aasta määrus (EÜ) nr 850/2004, mis käsitleb püsivaid orgaanilisi saasteaineid ja millega muudetakse direktiivi 79/117/EMÜ (ELT L 158, 30.4.2004, lk 7-49).

Muudatus 44, mis käsitleb vastuväiteid taaskasutamiseks määratud jäätmete veole, lähtudes iseseisva toimetuleku ja läheduse põhimõtetest, võiks põhjustada takistusi jäätmete ringlussevõtmise ja taaskasutamise turul Euroopas, parandamata samal ajal jäätmehoolduse keskkonnastandardeid ELis. Seetõttu ei saa seda heaks kiita.

Muudatusi 21, 26-27, 34, 41, 85 rev ja 91 rev, mis käsitlevad ajutisi toiminguid, ei saa heaks kiita. Komisjon ei pidanud selliste toimingute keelustamist asjakohaseks. Selle asemel peaksid need olema reguleeritud nii, et pädevad ametiasutused saaksid jälgida saadetiste liikumist kuni taaskasutamise või kõrvaldamise lõpuleviimiseni.

Muudatused 86 rev, 87 rev ja 88 rev on vastuolus OECD otsuses sätestatud tähtaegadega ja neid ei saa seetõttu heaks kiita.

Muudatused 32 ja 33, mis käsitlevad teavitamise järel- ja vastavuskontrolli, peaksid olema hõlmatud jõustamist käsitleva artikliga 49 ning neid ei saa toetada.

Muudatusega 35 lisatakse täiendavaid põhjendusi vastuväidetele kõrvaldamisele määratud jäätmete veo kohta, mida ei saa heaks kiita. Muudatus 37, millega jäetakse välja viide iseseisvale toimetulekule ühenduse tasandil ja viidatakse seega ainult riikidele, lükati samuti tagasi. Tuleb siiski ergutada koostööd naaber- ja/või väikeriikide vahel, eelkõige viidates iseseisvale toimetulekule ühenduse tasandil. Muudatusega 38 lisatakse, et kõrvaldamiseks määratud jäätmete veo võib hukka mõista siseriiklike õigusaktide põhjal, kui ühenduse tasandil ei ole mingeid kohustusi jäätmete kõrvaldamiseks. Niisugust sätet võidaks kuritarvitada ning seetõttu ei saa seda heaks kiita.

Muudatus 80, mis käsitleb kodumajapidamistest kogutud segaolmejäätmeid, ei ole lisatud, kuid tuleks märkida, et artikli 3 lõikega 5 nähakse ette, et selliseid jäätmeid tuleb kõigil juhtudel käidelda nii, nagu need oleksid kõrvaldamisele määratud.

Muudatustega 116-117 lisatakse täiendavaid põhjendusi vastuväidetele kõrvaldamisele määratud jäätmete veo kohta, mis oleksid vastuolus OECD otsusega. Lisaks põhjustaks muudatus 116 takistusi taaskasutamiseks määratud jäätmete siseturul. Seetõttu ei saa seda heaks kiita.

Muudatust 49, mis käsitleb teatud kriteeriumeid seoses taaskasutamisega, ei saa heaks kiita. Siiski on säte, mis käsitleb suuniste vastuvõtmist nn teeseldud taaskasutamise sätte kohaldamiseks, inkorporeeritud artikli 58 lõike 1 punkti b.

Muudatused 40 ja 50 kaotavad võimaluse, et asjaomased pädevad ametiasutused võivad kokku leppida teavitajaga mitte nõuda uut teatamist juhul, kui vastuväidetega seotud probleeme ei ole lahendatud teatud tähtaja jooksul. Nõuda teavitamist, kui kõik asjaomased pooled on eriarvamusel, ei tundu olevat vajalik ega õigustatud ja muudatust ei saa heaks kiita.

Muudatust 51 ei peeta vajalikuks (võrdle artikli 4 esimese lausega ja artikliga 9).

Muudatust 99, mis käsitleb üldise teavitamise korra rakendamist tagasivõtmisskeemide puhul, ei saa heaks kiita, kuna reguleerimisala on ebatäpne.

Muudatust 54, mis käsitleb taaskasutamise või kõrvaldamise sertifikaatide ajavahemikke, ei saa heaks kiita, kuna see ei vasta OECD ajakavadele.

Muudatust 55, mis käsitleb pädevate ametiasutuste eelnevat teavitamist aiandusjäätmetest, ei saa heaks kiita, kuna saadetisega kaasnevat nimekirja loetakse piisavaks. See vastab OECD otsuses sätestatud korrale.

Muudatust 105, millega tühistatakse saadetist korraldava isiku kohustus esitada pädeva asjaomase ametiasutuse nõudel koopia taaskasutamiseks määratud tavajäätmesaadetiste lepingust, ei saa heaks kiita. Kontrolli eesmärgil on oluline, et lepingu esitamist oleks võimalik nõuda. Kuna muudatuse võis tingida mure lepingus sisalduva konfidentsiaalse informatsiooni pärast, siis tuleb rõhutada, et see on kaitstud.

Muudatust 121, millega lisatakse täiendav tingimus tavajäätmesaadetiste impordiks ühendusse, kuna ohtlike jäätmete puhul peab väljaspool ühendust asuv pädev lähetav asutus esitama eelnevalt nõuetekohaselt põhjendatud taotluse, mille alusel „neil ei ole ja neil ole võimalik hankida tehnilist võimsust ja vajalikke rajatisi jäätmete keskkonnaohutuks kõrvaldamiseks“, ei saa heaks kiita. OECD riikide puhul oleks selline säte vastuolus OECD otsusega. Baseli konventsiooniga mitteliitunud poolte suhtes, kes ei ole OECD riigid, see nõue juba kehtib. Baseli konventsiooni osapoolte suhtes, kes ei ole OECD riigid, ei ole lisapiirangud õigustatud keskkonnakaitselistel põhjustel. Seetõttu on muudatus tagasi lükatud.

Muudatust 67, mis käsitleb ühinemisakti, ei lisatud, kuna nimetatud akti ei saa muuta komiteemenetlusega (vt uut artiklit 62).

Muudatused 68, 71-73, 78 ja 106 käsitlevad kõik ettepanekule lisatud jäätmeloendite konkreetsete kirjete muudatusi ja neid ei saa heaks kiita. Põhjuseks ei ole komisjoni sisuline mittenõustumine, vaid pigem ei peeta seda õigeks kohaks niisuguste muudatuste tegemiseks. Jäätmeloendite muudatused tuleb teha õigusaktides, kust need pärinevad (Baseli konventsioon, OECD otsus ja EÜ jäätmeloend). Lisaks on niisugused muudatused vastuolus ettepaneku ühe peamise eesmärgiga, nimelt rahvusvahelise ühtlustamisega jäätmeloendite valdkonnas.

3.2.3 Parlamendi muudatused, millega nõukogu nõustus, kuid komisjon tagasi lükkas

Muudatused 1 ja 83 rev, milles tehti ettepanek muuta õigusliku aluse sõnastus „keskkond ja kaubandus“ (EÜ asutamislepingu artiklid 175 ja 133) ainult „keskkonnaks“ (EÜ asutamislepingu artikkel 175), kiitis nõukogu heaks, kuid komisjon lükkas tagasi. Kavandatud määruse peamine eesmärk on keskkonnakaitse. Kuna IV, V ja VI jaotise sätted ühendusest eksportimise, ühendusse importimise ja ühendust läbiva transiidi kohta kolmandate maadega on ka rahvusvahelise kaubanduse eeskirjad, on nende erisätete õiguslik alus EÜ asutamislepingu artikkel 133. Seetõttu jääb komisjon oma seisukoha juurde, et tema pakutud ühine õiguslik alus määrusele, st „keskkond ja kaubandus“ (EÜ asutamislepingu artiklid 175 ja 133), on õige ja ta ei saa heaks kiita ühtset õiguslikku alust.

Muudatusi 42, 47 ja 48, mis käsitlevad vastuväiteid taaskasutamiseks määratud jäätmete veole riiklike standardite või kohustuste alusel, ei saa komisjon heaks kiita. Komisjon leiab, et selline säte võib põhjustada takistusi jäätmete ringlussevõtmise ja taaskasutamise turul Euroopas, parandamata samal ajal jäätmehoolduse keskkonnastandardeid ELis. Komisjon tuletab meelde, et ta esitas võimalikule „standardite dumpingu“ probleemile lahendusi teatises „Jäätmetekke vältimise ja jäätmete ringlussevõtu temaatiline strateegia“ (KOM(2003) 301 lõplik), keskendudes Euroopa jäätmehooldusnõuete arendamisele. Peale selle hoiatab komisjon, et artikli 12 lõike 1 punkt c on ebamäärane ja keerukas ning võib põhjustada ebaseadusliku jäätmeveo kasvu ja tõenäoliselt kaasa tuua palju kohtuasju.

3.2.4 Parlamendi muudatused, millega komisjon nõustus, kuid mis ei kajastu ühisseisukohas

Muudatust 92, milles käsitletakse „lähteriigi“ määratluse selgitust, toetas komisjon põhimõtteliselt, kuna see võib osutuda kasulikuks seoses saadetistega avamerel. Komisjon leiab siiski, et seda sätet tuleks täiendada lõikega, mis tähtsustaks erinevaid võimalusi vaidluse korral, mille puhul riiki käsitatakse lähteriigina.

Muudatuse 126, millega lisatakse sõnadele „lähtekoha pädev ametiasutus“ sõnad „lähteliikmesriigi poolt ja selles riigis kehtestatud erisätted“, kiitis komisjon oma parandatud ettepanekus heaks, kuid seda peeti siiski ülearuseks ja see lükati tagasi muu hulgas ka lihtsustamise põhjusel.

Muudatuse 122, mis käsitleb erandite tegemist teatavatele riigi osalusega äriühingutele, kiitis komisjon oma parandatud ettepanekus heaks, kuid seda peetakse siiski Baseli konventsiooniga vastuolus olevaks. Seepärast lükati see tagasi.

Muudatuses 31 märgitakse, et sihtkoha pädevad ametiasutused ja transiidi pädevad ametiasutused peavad kinnitama oma kirjalikku nõusolekut, väljastades kirjaliku otsuse muudele pädevatele asutustele ja teatajale. Selle kiitis komisjon oma muudetud ettepanekus heaks, kuid seda loetakse siiski tarbetuks. Seetõttu lükati see tagasi muu hulgas ka lihtsustamise põhjusel.

Muudatust 53, millega jäetakse välja terve artikkel, mis käsitleb eelneva heakskiidu saanud jäätmekäitlusettevõtteid, toetas komisjon põhjusel, et artiklist tulenev kasu on väike, kuna ametiasutusted peavad niikuinii andma hinnangu teavitamise teistele osadele ja võivad seetõttu ikkagi mõista hukka eelneva heakskiidu saanud jäätmekäitlusettevõttesse suunatud jäätmesaadetise.

Muudatust 56, mis piirab artikli 20 reguleerimisala komisjoni ettepanekus, ei lisatud.

Muudatust 59, millega nähakse ette, et komisjon kehtestab teatajalt sissenõutavate halduskulude maksimaalse määra, toetas komisjon põhimõtteliselt.

Muudatuse 74, mis käsitleb suuniste kohaldamisala selgitust, kiitis komisjon heaks.

Muudatust 39, millega lisatakse sõna „konkreetsed“ sõnade „ohtlikud jäätmed“ ette, toetas komisjon põhimõtteliselt.

Muudatust 66, mis käsitleb üldsuse juurdepääsu teadetele, toetas komisjon põhimõtteliselt, tingimusel et kohustused oleksid kehtestatud eraldi artiklis ja sisaldaksid viidet konfidentsiaalsusnõuete järgimisele, nagu on sätestatud siseriiklikes ja/või ühenduse õigusaktides.

Muudatused 69 ja 70, mis käsitlevad V lisas sisalduvate jäätmeloendite järjestamist (seotud ohtlike jäätmete ekspordikeeluga), kuna EÜ ohtlike jäätmete loend domineerib Baseli tavajäätmete nimekirja üle (mõlemad esitatud lisas), kiitis komisjon põhimõtteliselt heaks.

3.2.5 Nõukogu täiendavad ettepaneku muudatused

Nõukogu tegi ettepaneku kohta mitu täiendavat muudatust. Kõige tähtsam neist muudatustest on, et artikli 1 lõike 3 punktiga d jäetakse määruse reguleerimisalast täielikult välja loomsed kõrvalsaadused. Komisjon ei saa toetada ühisseisukohta selles küsimuses ja leiab, et ta peaks esitama oma ülevaate käesoleva määruse ja määruse (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) vahelise seose kohta varem, et ülevaate tulemused avalikustataks enne määruse jõustumist. Seetõttu leiab komisjon, et tema pakutud versioon artikli 1 lõikest 6 peaks jääma muutmata.

4. JÄRELDUS

Ühisseisukohaga parandatakse oluliselt määruse selgust ja tugevdatakse selle sätteid vastavalt komisjoni ettepanekus seatud eesmärkidele. Komisjon ei saa siiski nõustuda ühisseisukohaga mitmes küsimuses, millest kõige tähtsamad on nimetatud lisatud avalduses. Need hõlmavad määruse õiguslikku alust, liikmseriikide võimalust mõista hukka taaskasutamiseks määratud jäätmete vedu ja loomsete kõrvalsaaduste täielikku väljajätmist määruse reguleerimisalast.

5. KOMISJONI AVALDUS

Komisjon märgib, et nõukogu on ühehäälselt nõus asendama komisjoni pakutud ühise õigusliku aluse (täpsemalt EÜ asutamislepingu artikkel 133 ja artikli 175 lõige 1) ühtse õigusliku alusega, mis sisaldab ainult asutamislepingu artikli 175 lõiget 1. Komisjon leiab, et tema ettepanekus esitatud õiguslik alus on õige ja jätab endale õiguse kasutada tema valduses olevaid õiguslikke vahendeid.

Komisjon märgib ka, et artikli 12 lõike 1 punktiga c lubab nõukogu liikmesriikidel esitada vastuväiteid ja takistada taaskasutamiseks määratud jäätmete vedu põhjusel, et sihtriigis on „madalamad nõuded töötlemisele“. Komisjon leiab, et see säte võiks põhjustada takistusi jäätmete ringlussevõtmise ja taaskasutamise turul Euroopas, parandamata samal ajal jäätmehoolduse keskkonnastandardeid ELis. Komisjon tuletab meelde, et ta esitas võimalikule „standardite dumpingu“ probleemile lahendusi teatises „Jäätmetekke vältimise ja jäätmete ringlussevõtu temaatiline strateegia“ (KOM(2003) 301 lõplik), keskendudes Euroopa jäätmehooldusnõuete arendamisele. Peale selle hoiatab komisjon, et artikli 12 lõike 1 punkt c on ebamäärane ja keerukas ning võib põhjustada ebaseadusliku jäätmeveo kasvu ja tõenäoliselt kaasa tuua palju kohtuasju.

Lõpuks märgib komisjon, et nõukogu jätab määruse reguleerimisalast välja „saadetised, mille suhtes kohaldatakse määruse (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) heakskiidu nõudeid“. Pidades silmas erinevusi nende kahe määruse vahel seoses menetlussätetega, leiab komisjon, et ta peaks esitama oma ülevaate määrustevahelise seose kohta varem, et ülevaate tulemused avalikustataks enne jäätmeveoste määruse jõustumist. See lahendaks mured, mida on väljendanud mõned liikmesriigid menetlusliku dubleerimise ohtude suhtes, ja võimaldaks komisjonil jääda oma ettepaneku juurde.